ธปท.ยันเงินนอกทยอยเข้าไทย
ธปท.เผยนักลงทุนคลายกังวลวิกฤตยุโรป ขนเงินกลับเข้ามาลงทุนในไทยและเอเชียอีกรอบ
5 ก.ค. 2555

ธปท.เผยนักลงทุนคลายกังวลวิกฤตยุโรป ขนเงินกลับเข้ามาลงทุนในไทยและเอเชียอีกรอบ
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวว่า ขณะนี้นักลงทุนต่างชาติเริ่มกลับเข้ามาซื้อตราสารหนี้ของไทยรวมทั้งภูมิภาคเอเชียอีกครั้ง หลังจากขายออกไปในช่วงเดือน พ.ค.ที่ผ่านมา เพราะเริ่มมีข่าวดีในการแก้ไขปัญหาหนี้ในยุโรป ทำให้นักลงทุนกล้านำสินทรัพย์ออกมาลงทุนเพื่อหาผลตอบแทนที่สูงขึ้น
“เท่าที่ดูเงินทุนเริ่มทยอยกลับเข้ามาลงทุนมากขึ้น ส่วนการเคลื่อนไหวของค่าเงินบาทตอนนี้ไม่มีอะไรผิดปกติหรือน่าเป็นห่วง ยังเป็นไปตามกลไกตลาด และอยู่ในทิศทางเดียวกับสกุลเงินในภูมิภาค” นางผ่องเพ็ญ กล่าว
อย่างไรก็ดี ก่อนหน้านี้ นายประสาร ไตรรัตน์วรกุล ผู้ว่าการ ธปท. กล่าวว่า นักลงทุนต่างชาติยังมั่นใจที่จะเข้ามาลงทุนในตลาดตราสารหนี้ของไทย แม้ว่าจะทิ้งออกไปในบางช่วงเวลา ก็ถือเป็นเรื่องปกติในช่วงที่มีสถานการณ์ความเสี่ยง
ทั้งนี้ สัดส่วนการลงทุนของนักลงทุนต่างชาติในตลาดตราสารหนี้ของไทย ที่ผ่านมาอยู่ที่ประมาณ 4-5% แต่ปัจจุบันมีสัดส่วนเพิ่มขึ้นมาอยู่ที่ประมาณ 8-9% สะท้อนความมั่นใจของนักลงทุนที่มีต่อภาวะเศรษฐกิจไทย 
“เท่าที่ดูช่วง 3 สัปดาห์แรกของเดือน มิ.ย. พันธบัตรและตราสารหนี้ของไทยมีเงินเข้ามาลงทุนใหม่ตลอด แม้จะมีขายออกบ้าง แต่เขาไม่ได้ทิ้ง เพราะถ้าเทียบผลตอบแทนตลาดตราสารหนี้กับต่างประเทศแล้ว ของไทยถือว่าน่าสนใจกว่า แถมเวลามีปัญหาแล้วเขาต้องการเงินสด ถึงจะมีการขายออกจากตลาดตราสารหนี้บ้างแต่ก็มีไม่มากเท่าตลาดหุ้น” นายประสาร กล่าว